Pelimenestyksen imussa Suomeen on syntynyt alan yrityksiä nopealla sykkeellä. Yhteensä yrityksiä on 150, joista 40 prosenttia on uusia start up -virityksiä.

- Peliyrityksen aloittaminen ei vaadi elämää suurempia panostuksia tai investointeja kuten vaikka teollisuudessa. Menestyksen voi luoda halutessaan omasta olohuoneesta käsin. Esimerkkinä voi mainita yhden miehen aloittaman yrityksen Fingersoftin, jonka peliä on ladattu yli 40 miljoonaa kertaa, Suomen pelialan keskuksen Neogamesin johtaja KooPee Hiltunen kertoo.

Pelialan liikevaihto on kasvanut Suomessa Neogamesin arvion mukaan vuodesta 2011 huimasti yli 50 prosentilla. Pelialan keskus odottaa kasvun jatkuvan vahvana.

- Peliteollisuudessa voi aloittaa pienesti ja silti päätyä huipulle. Ensimmäisen Angry Birdsin kustannusarvio oli 200 000 euroa. Nyt Rovio tekee 100 miljoonan bisnestä, Hiltunen teroittaa.

Peliala työllistää ympäri Suomea

Vaikka ala on keskittynyt pääkaupunkiseudulle, tapahtuu paljon mielenkiintoista myös kehä kolmosen ulkopuolella. Kouvolaan syntyi kymmenen peliyritystä vuoden sisällä, Tampereella alan piirissä työskentelee yli 200 ihmistä ja Oulussa menestystä tahkotaan lähes 30 yrityksen voimin.

- Peliala ei kärsi ideoiden puutteesta. Itse asiassa 99 prosenttia hyvistä ideoista jää toteuttamatta, KooPee Hiltunen arvioi.

KooPee Hiltunen Jussi Nukari / Lehtikuva

Kilpailu alalla on armotonta ja Hiltusen mukaan se kuuluu pelimaailman ekosysteemiin. Osa yrityksistä selviää - osa ei.

- Pelin elinkaari voi olla lyhyt. Yleensä se päätyy hittilistalta Anttilan alelaariin 6-9 kuukaudessa. Toisaalta jotkut pelit elävät jalostuksen voimalla pitkään. Angry Birds jyllää edelleen uusien versioiden voimin, vaikka se tuotiin markkinoille ensimmäisen kerran 2009, Hiltunen korostaa.

Peliyhtiöiden on oltava heti syntyhetkestä kansainvälisesti suuntautuneita. Hiltunen laskeskelee, että markkinoista 95 prosenttia on maailmalla.

- Pelejä ei kohdisteta vain kotimarkkinoille kuten suomalainen musiikki voi tehdä. Peleillä ei ole omaa Popedaa. Jos katsomme uutta PC- ja konsolipelien listausta, on kärkipäässä vain yksi suomalaisperäinen peli, Hiltunen huomauttaa.

Kasvun rajat hamassa kaukaisuudessa

Hiltunen uskoo, että pelialan kasvulla on olemassa päätepiste, mutta se ei ole lähimaillakaan.

- Jos peli onnistuu vielä brändäämään itsensä, on kasvun rajoja mahdoton arvioida. Harry Potter sai alkunsa, kun yksinhuoltajaäiti alkoi kertoa tarinaa pojalleen. Kukaan ei osannut arvata, että brändin arvo kasvaa noin 50 miljardiin euroon. Se on Suomen valtion vuosibudjetin verran rahaa. Tosi tarina kertoo hieman niistä mahdollisuuksista, joita onnistumisissa voi piillä, Hiltunen sanoo.

Suomessa pelaaminen on uusien alustojen kautta monipuolistunut ja pelaajan määritelmä laventunut koskemaan lähes kaikkia ryhmiä.

- Pelibarometrin mukaan valtaosa suomalaisista pelaa pelejä. Vielä viisi vuotta sitten puhelinten kosketusnäytöt olivat harvinaisia ja tableteista ei ollut tietoakaan. Mahdollisuuksia on vaikka kuinka paljon. Mikään puu ei kasva taivaaseen asti, mutta missä taivas tulee vastaan, sitä ei kukaan pysty sanomaan, Hiltunen arvio.